ผู้นำเข้าแห่ประกันความเสี่ยง
ซีไอเอ็มบี ไทย เผยผู้นำเข้าแห่ประกันความเสี่ยง หลังบาทโน้มอ่อนค่านาน
29 ก.ย. 2558

ซีไอเอ็มบี ไทย เผยผู้นำเข้าแห่ประกันความเสี่ยง หลังบาทโน้มอ่อนค่านาน
นายสุธีร์ โล้วโสภณกุล รองกรรมการผู้จัดการใหญ่ สายบริหารเงิน ธนาคารซีไอเอ็มบี ไทย เปิดเผยว่า เงินบาทที่อ่อนค่าเร่งตัวขึ้นช่วง 3 เดือนที่ผ่านมา เพราะผู้นำเข้าซื้ออัตราแลกเปลี่ยนล่วงหน้ามากขึ้น หลังจากเห็นแนวโน้มค่าเงินบาทอ่อนค่าต่อเนื่องจากปัจจัยเศรษฐกิจโลก และการผ่อนคลายนโยบายการเงินของธนาคารแห่งประเทศไทย (ธปท.) ให้คนไทยออกไปลงทุนต่างประเทศมากขึ้น
ทั้งนี้ พฤติกรรมผู้นำเข้ามีการเปลี่ยนแปลงอย่างเห็นได้ชัด โดยเริ่มซื้ออัตราแลกเปลี่ยนล่วงหน้า ตั้งแต่เปิดตราสารเครดิต (แอล/ซี) เนื่องจากค่าความเสี่ยง (พรีเมียม) ขณะนี้ถูกลง ตามส่วนต่างอัตราดอกเบี้ยที่แคบลงจากการปรับลดดอกเบี้ยนโยบาย ซึ่งคุ้มค่ากว่าเมื่อเทียบความเสี่ยงจากการที่เงินบาทอ่อนค่า ที่มีผลกระทบกับราคานำเข้าสินค้าที่อาจแพงขึ้นจากค่าเงิน
สำหรับค่าพรีเมียมอัตราแลกเปลี่ยนปัจจุบัน อยู่ที่ 20-23 สตางค์ ลดลงจาก 25-28 สตางค์ เมื่อต้นปี ขณะที่ค่าเงินบาทช่วง 6 เดือนที่ผ่านมา อ่อนค่า 11% เทียบกับเงินเหรียญสหรัฐ และอ่อนค่า 8% เทียบกับเงินหยวน คาดว่าสิ้นปีจะอยู่ที่ 36.50-37 บาท/เหรียญสหรัฐ
แม้ปริมาณธุรกรรมประกันความเสี่ยงเติบโตไม่มากตามการค้าระหว่างประเทศที่ซบเซาลง แต่รายได้จากธุรกรรมอัตราแลกเปลี่ยนของธนาคารยังขยายตัวได้ดี ตามความต้องการป้องกันความเสี่ยงภายใต้ตลาดเงินผันผวน เชื่อว่า ปีนี้รายได้และกำไรจากธุรกรรมบริหารความเสี่ยงจะเติบโตเป็นเลข 2 หลัก และธนาคารจะคิดค้นผลิตภัณฑ์ใหม่ๆ เพื่อเป็นทางเลือกให้แก่ลูกค้า
นายกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย กล่าวว่า การทำประกันความเสี่ยงค่าเงินเริ่มนิ่งขึ้น จากที่คึกคักในช่วงก่อนการประชุมเฟดครั้งที่ผ่านมา ซึ่งอยากแนะนำให้ใช้โอกาสช่วงที่ค่าเงินนิ่งรีบทำประกันความเสี่ยงไว้ก่อน เพราะต้นทุนเบี้ยประกันถูกกว่าช่วงที่ค่าเงินผันผวน